Αποσκοπεί να διασφαλίσει τα δικαιώματα ενημέρωσης* και διαβούλευσης* σε διακρατικά ζητήματα για το προσωπικό επιχειρήσεων κοινοτικής κλίμακας* (με τουλάχιστον 1 000 εργαζόμενους) ή ομίλων επιχειρήσεων*. Αυτό επιτυγχάνεται μέσω της σύστασης ενός ευρωπαϊκού συμβουλίου εργαζομένων ή της θέσπισης άλλων κατάλληλων διαδικασιών. Μέσω των ευρωπαϊκών συμβουλίων εργαζομένων, οι εργαζόμενοι ενημερώνονται και ζητείται η γνώμη τους από τη διοίκηση σε διακρατικό επίπεδο σχετικά με την εξέλιξη των δραστηριοτήτων και άλλες σημαντικές αποφάσεις οι οποίες ενδέχεται να τους επηρεάζουν. Η κεντρική διεύθυνση είναι υπεύθυνη να παρέχει ενημέρωση που να επιτρέπει τις διαπραγματεύσεις για τη σύσταση ενός ευρωπαϊκού συμβουλίου εργαζομένων ή διαδικασίες ενημέρωσης και διαβούλευσης. Οι λεπτομέρειες αποφασίζονται μεταξύ της κεντρικής διεύθυνσης και των εκπροσώπων των εργαζομένων οι οποίοι συμμετέχουν σε μια ειδική διαπραγματευτική ομάδα. Οι εκπρόσωποι των εργαζομένων ή οι εμπειρογνώμονες που τους επικουρούν, δεν επιτρέπεται να αποκαλύπτουν πληροφορίες που τους ανακοινώθηκαν ρητά ως εμπιστευτικές. Τα μέλη του ευρωπαϊκού συμβουλίου εργαζομένων θα πρέπει να διαθέτουν τα μέσα να ασκούν τα δικαιώματα που απορρέουν από τη νομοθεσία. Σε αυτά συμπεριλαμβάνεται η επιμόρφωση των εκπροσώπων των εργαζομένων χωρίς απώλεια μισθού. Αρχικά, οι χώρες της ΕΕ μπορούσαν να εξαιρέσουν τα πληρώματα εμπορικών πλοίων από τη νομοθεσία. Ωστόσο, αυτά συμπεριλήφθηκαν στην τροποποίηση που ψηφίστηκε τον Οκτώβριο 2015 [οδηγία (EΕ) 2015/1794].